- Latterlig at trafikkforseelser gir strengere straff
Torsdag kom dommen i rettssaken mot FrP-politkeren Trond Birkedal. Han ble frifunnet for seksuell omgang og handling med barn, men dømt for nakenfilmingen han også har erkjent. Han ble i tingretten dømt til 60 dager fengsel, hvor 20 dager var gjort ubetinget.Det synes bistandsadvokat Hege Salomon er altfor lite. - Jeg synes dommen er altfor mild. Retten burde i mye større grad lagt vekt på at dette handler om en person i en maktposisjon som har misbrukt tilliten til unge gutter, sier hun. Salomo representerer fem fornærmede i saken, inkludert 18-åringen som hevder Birkedal utnyttet sin maktposisjon til å få ham med på seksuell aktivitet på et hotellrom i Oslo i 2008. Gutten var da 15 år gammel.Da dommen mot Birkedal ble forkynt torsdag, synes en av Salomos klienter dommen var «latterlig». - Han henviste til en bekjent som må sone 65 dager ubetinget fengsel for trafikkforseelser. I den sammenheng synes han at det er latterlig lite at Birkedal i realiteten slipper å sone i denne saken, sier Salomo. Birkedal gikk fri da dommen ble forkynt, fordi retten anser at han har ferdigsonet dagene i ubetinget fengsel, gjennom tidligere varetektsfengsling.For øvrig la retten vekt på to formildende forhold i straffeutmålingen: Stor mediebelastning og Birkedals innrømmelse av nakenfilmingen. Salomon stusser over at dette. - Mediebelastningen har vært minst like stor for de fornærmede i saken, som gang etter gang ser at Birkedal, godt hjulpet av sine medierådgivere, forteller sin side av historien. Og Birkedals innrømmelse burde legges lite vekt, ettersom det finnes tekniske bevis i saken, sier hun.Birkedals advokat Arvid Sjødin mener dommen torsdag er «helt korrekt». - Påtalemyndighetene klarte ikke å bevise forholdene Birkedal ble frifunnet for. Det ble også understreket at hans politiske posisjon ikke var årsaken til at filmingen fant sted. Derfor er dommen helt korrekt, sier Sjødin. - Bør erkjennelsen av forholdene føre til en mildere dom når det foreligger tekniske bevis i saken? - Det er i strid med gjeldende rettspraksis dersom tilståelse ikke skulle vektlegges i straffeutmålingen. Det skal legges betydelig vekt på en tilståelse, slik det også gjorde da NOKAS-saken gikk for Høyesterett. Birkedal har i tillegg beklaget forholdene offentlig, sier Sjødin.Til VG Nett sier Birkedal at han er lettet. - Selv om jeg nå føler lettelse, går tankene mine til dem i saken som er utsatt for de handlingene jeg er dømt for, sier Birkedal. - Jeg føler at rettsforhandlingene har belyst godt det jeg har blitt tiltalt for. Det er godt å bli trodd, sier han.
Bistandsadvokat Hege Salomon mener Trond Birkedal slipper altfor lett unna etter å ha blitt dømt for nakenfilming av tenåringsgutter.